text: Mange væltede træer i nattens storm
  08 februar 2011 kl. 06.10
  Nattens voldsomme storm fik mange træer til at vælte.  
  Falck har ved 9-tiden modtaget omkring 45 anmeldelser om væltede træer i den jyske del af Region Syddanmark.
  - Det har været en hektisk nat med 85 væltede træer i hele Region Syddanmark, hvoraf halvdelen er fordelt i det jyske område. Det oplyser supervisor Lotte Andersen fra Falck til TV SYD.
  Falck har også assisteret i omkring 15 andre tilfælde i aftes og nat, hvor blæsten har revet tagsten løse o.l.
  Ingen personer er kommet til skade i løbet af natten. Politiet over hele landet opfordrer folk til at køre forsigtigt, når de skal ud på vejene, da der stadig kan ligge væltede træer rundt omkring.
  